Izhodišča

za postavitev spomenika slovenske osamosvojitve v Ljubljani

1. UVOD

Vlada Republike Slovenije je s sklepom št. 01200-7/2023/4 z dne 15. 6. 2023 ustanovila Komisijo za pripravo izhodišč za postavitev spomenika slovenske osamosvojitve v Ljubljani (v nadaljnjem besedilu: komisija). Vodenje komisije je prevzel državni sekretar v Ministrstvu za obrambo   
Rudi Medved. Komisijo je sestavljalo 23 članov iz različnih organizacij in ustanov, kot so Kabinet predsednika Vlade Republike Slovenije, Urad predsednice Republike Slovenije, Ministrstvo za kulturo, Zavod za varstvo kulturne dediščine Slovenije, Slovenska akademija znanosti in umetnosti, Zveza zgodovinskih društev, Zbornica za arhitekturo ter večina veteranskih zvez in društev.

Komisijo so sestavljali:

* Rudi Medved, državni sekretar, Ministrstvo za obrambo, predsednik;
* mag. Uroš Krek, Urad predsednice Republike Slovenije, član;
* dr. Kaja Širok, Kabinet predsednika Vlade Republike Slovenije, članica;
* mag. Matjaž Ravbar, Ministrstvo za obrambo, Uprava Republike Slovenije za vojaško dediščino, član;
* dr. Tomaž Kladnik, Ministrstvo za obrambo, Generalštab Slovenske vojske, Center vojaških šol, član;
* Špela Spanžel, Ministrstvo za kulturo, članica;
* Lenka Kavčič, Ministrstvo za naravne vire in prostor, članica;
* Rok Žnidaršič, Mestna občina Ljubljana, član;
* dr. Robert Peskar, Zavod za varstvo kulturne dediščine Slovenije, član;
* dr. Božidar Jezernik, član;
* mag. Ivan Smiljanič, Inštitut za novejšo zgodovino, član;
* Mirko Bratuša, Slovenska akademija znanosti in umetnosti, član;
* dr. Miloš Kosec, Muzej za arhitekturo in oblikovanje, član;
* dr. Borut Klabjan, Zveza zgodovinskih društev Slovenije, član;
* dr. Aleš Vodopivec, Zbornica za arhitekturo in prostor Slovenije, član;
* Ladislav Lipič, Zveza veteranov vojne za Slovenijo, član;
* dr. Tomaž Čas, Zveza policijskih veteranskih društev Sever, član;
* mag. Robert Tomazin, Društvo vojnih veteranov Pekre Ig 1991, član;
* Franc Kunovar, Združenje veteranov 90-91 mesta Ljubljana, član;
* Alojz Peterle, Združenje za vrednote slovenske osamosvojitve, član;
* Anton Krkovič, Veteransko društvo Moris, član;
* dr. Martin Premk, Zveza združenj borcev za vrednote NOB Slovenije, član;
* dr. Savin Jogan, Društvo TIGR, član.

Prva seja komisije je bila izvedena 21. 6. 2023. Na njej je bil sprejet poslovnik delovanja. Poleg splošnih določb je določal način vodenja in organiziranja ter možnost oblikovanja strokovnih podskupin. Načrtovano je bilo nadaljevanje dela v avgustu, a se je zaradi obveznosti predvsem predsednika komisije zaradi avgustovskih poplav delo nekoliko zamaknilo. Konec avgusta 2023 je bila oblikovana strokovna podskupina komisije, ki se je prvič sestala 21. 9. 2023. Sestavljali so jo naslednji člani:

* + dr. Božidar Jezernik, vodja,
  + Špela Spanžel, Ministrstvo za kulturo, članica
  + dr. Robert Peskar, Zavod za varstvo kulturne dediščine, član
  + dr. Aleš Vodopivec, Zbornica za arhitekturo in prostor, član
  + mag. Matjaž Ravbar, Uprava Republike Slovenije za vojaško dediščino, član
  + mag. Ivan Smiljanič, Inštitut za novejšo zgodovino, član.

Komisija in njena strokovna podskupina sta se do aprila 2024 sestali vsaka po štirikrat. Na obeh ravneh je potekala odprta in strokovna razprava tako o sporočilni vrednosti spomenika, kot tudi o možni lokaciji za postavitev spomenika. Zaradi široko zasnovane komisije je bilo v razpravah pretehtanih veliko možnih potencialnih lokacij. Komisija je preučila tako prostorske možnosti, kot tudi protokolarne namene in cilje postavitve spomenika. K razpravi je komisija povabila tudi predstavnike Univerze v Ljubljani (Filozofska fakulteta, Fakulteta za arhitekturo, Akademija za likovno umetnost in oblikovanje).

Komisija se je uskladila glede vsebinske sporočilnosti spomenika, kar je eno ključnih izhodišč. Prav tako je hitro dorekla vizijo, saj je bila v osamosvojitveni proces vključena celotna družba, zato naj spomenik združuje državo, ljudi in njihove dosežke, izraža naj medsebojno spoštovanje in zaupanje. Spomenik naj bo tako izraz zgodovine kot tudi vizije za prihodnost. Komisija se je vprašanja lotila celovito in na širok način želela priti do najboljših izhodišč za postavitev spomenika, ki si ga Republika Slovenija tudi zasluži.

Največ časa je vzela razprava o lokaciji spomenika.Pri Trgu republike, kot možni lokaciji, je stroka opozarjala, da je območje kot celota razglašeno za kulturni spomenik državnega pomena. Varovana sestavina je delo arhitekta Edvarda Ravnikarja, posamezni spomeniki so delo drugih avtorjev. Trg republike je pod pravnim režimom varstva kulturne dediščine, kar pomeni, da je zelo oteženo kakorkoli spreminjati njegovo podobo. Prav zato je bil na eni izmed seji komisije sprejet sklep, da Ministrstvo za kulturo in Zavod za varstvo kulturne dediščine pripravita strokovno mnenje o možnih ureditvah na Trgu republike. Na podlagi strokovne in vsebinsko bogate razprave o možnih rešitvah za postavitev spomenika na Trgu republike, ne da bi pri tem posegali v pravno ureditev na podlagi Odloka o razglasitvi območja Trga republike v Ljubljani za kulturni spomenik državnega pomena (Uradni list RS št. 44/14; v nadaljnjem besedilu: Odlok), je nato komisija ob soglasju vseh navzočih članic in članov sprejela sklep, da v izhodiščih predlaga Vladi Republike Slovenije, da se kot lokacijo za postavitev spomenika določi Trg republike v Ljubljani, pri čemer se upoštevajo vsa kulturno-varstvena merila.

1. IZHODIŠČA ZA POSTAVITEV SPOMENIKA SLOVENSKE OSAMOSVOJITVE V LJUBLJANI
   1. **Sporočilnost spomenika**

Z razglasitvijo samostojne in neodvisne Republike Slovenije leta 1991 je bil sklenjen dolgotrajni proces oblikovanja slovenskega naroda. Od definiranja slovenskega naroda kot kulturno edinstvenega do razglasitve Temeljne ustavne listine o samostojni in neodvisnosti Republike Slovenije (Uradni list RS, št. 1/91-I in 1/91 − popr.; v nadaljnjem besedilu: Temeljna ustavna listina o samostojni in neodvisnosti Republike Slovenije) leta 1991 je preteklo dvesto let, proces nacionalnega oblikovanja pa je tekel vse prej kot linearno. Sporočilnost spomenika se osredotoča na zadnje, odločilno obdobje kristalizacije ideje o slovenski državnosti, ki jo je pogojevala dolga tradicija nacionalnih in emancipacijskih bojev. Oblikovanje slovenske državnosti temelji na boju Maistrovih borcev za severno mejo, boju tigrovcev, narodnoosvobodilnem boju in osamosvojitveni vojni ob hkratnih političnih procesih, ki so dosegli kulminacijo v 80-ih letih prejšnjega stoletja.

Večina slovenskega naroda je po drugi svetovni vojni živela v okviru socialistične federativne Jugoslavije in preko njene državnopravne ureditve dosegla marsikatere atribute državnosti. Vendar je proces razkrajanja jugoslovanske federacije, ki je potekal na več ravneh, omogočil krepitev slovenskih osamosvojitvenih teženj, ki so postale očitne v drugi polovici osemdesetih let. Leta 1987 so nastali Prispevki za slovenski nacionalni program, s katerimi so bile izražene težnje po demokratizaciji in samostojnosti Slovenije. Širšo politizacijo množic je sprožil sodni proces pred vojaškim sodiščem proti četverici »JBTZ«, kar je poleg krepitve civilnodružbene zavesti o varstvu človekovih pravic in svoboščin pomenilo tudi prelom v izražanju zahtev po političnem pluralizmu. Postopoma so se začele ustanavljati tudi nove stranke, ki so načele dotedanji politični monopol Zveze komunistov. Naslednji politični koraki so bili storjeni z Majniško deklaracijo (maj 1989) in Temeljno listino Slovenije (junij 1989), septembra 1989 pa so bili sprejeti amandmaji k republiški ustavi, ki so opredelili pravico do samoodločbe, večstrankarstva in možnost tajnih in pluralnih volitev ter za himno določili Prešernovo Zdravljico. Konec istega leta je bil preprečen tudi poskus t. i. jogurtne revolucije v Sloveniji, to je uvedbe neustavnega stanja, ki bi omejil ali povsem izničil suverenost republiških oblasti. Nova slovenska vlada, ki se je oblikovala po prvih večstrankarskih volitvah aprila 1990, je začela izvajati korake v smeri osamosvojitve Slovenije, glede katere se je proti koncu leta 1990 poenotil celoten slovenski politični prostor, h kateremu je nedvomno prispeval plebiscit, na katerem se je več kot 88 % volivcev odločilo za samostojno in neodvisno državo. Zaostrovanje mednacionalnih sporov v Jugoslaviji kot tudi ugoden trenutek konca hladne vojne in geopolitičnih sprememb na mednarodni ravni so še dodatno podkrepile slovenske težnje po samostojnosti, vendar te ni bilo mogoče doseči zgolj po diplomatski poti, zato so se začele priprave na obrambo v okviru Manevrske strukture narodne zaščite.

Spomladi 1991 je slovenski parlament sprejel vrsto pravnih aktov, ki so bili podlaga za razdružitev z Jugoslavijo. Vrhunec tega dejanja predstavlja sprejetje Temeljenje ustavne listine o samostojnosti in neodvisnosti Republike Slovenije, Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I in 45/94) ter Deklaracije ob neodvisnosti (Uradni list RS št. 1/91-I), s katerimi je Slovenija postala neodvisna in samostojna država. Že v naslednjih dneh so se bile obrambne in varnostne sile novonastale države prisiljene z orožjem zoperstaviti enotam Jugoslovanske ljudske armade (v nadaljnjem besedilu: JLA), ki si je za cilj zadala obnovitev nadzora na državnih mejah in izničenje slovenskih osamosvojitvenih aktov. Podpis Brionske deklaracije 7. julija 1991 je sicer nominalno vzpostavljal stanje pred 25. junijem 1991, a je bil hkrati tudi akt internacionalizacije jugoslovanske krize in priznanja Republike Slovenije kot mednarodnega subjekta. Že v juliju je bil sprejet tudi sklep, da se JLA umakne z ozemlja Republike Slovenije, kar se je dokončno zgodilo   
25. oktobra 1991. Po začetnih zadržkih glede mednarodnega priznanja Republike Slovenije so se članice Evropske skupnosti v začetku leta 1992 vendarle poenotile in priznale novo državo, nekoliko pozneje pa so jo priznale tudi ZDA, Ruska federacija in Kitajska, kar je Republiki Sloveniji naposled tlakovalo pot v OZN, kamor je bila sprejeta 22. maja 1992.

V osamosvojitveni proces je bila vključena celotna družba, zato naj novi spomenik združuje državo, ljudi in njihove dosežke, izraža naj medsebojno spoštovanje in zaupanje. Spomenik naj bo tako izraz zgodovine kot tudi vizije za prihodnost. Nedvomno mora spomenik komemorirati pretekle dogodke, a stroka je že zdavnaj opozorila, da hkrati nagovarjati žive in njihova sporočilnost se v času nujno spreminja. Zato naj bo novi spomenik narejen, postavljen in negovan tako, da bodo misli usmerjene v sedanjost in prihodnost ter naj se izražajo v duhu odprtosti in medsebojnega spoštovanja.

* 1. **Lokacija spomenika (Trg republike, Ljubljana)**

Lokacija spomenika na Trgu republike predstavlja svojevrsten zgodovinski pridih, saj se je ključna manifestacija oziroma uradna razglasitev samostojnosti odvila ravno na tej lokaciji. Na Trgu republike je bila 26. 6. 1991 uradno in slovesno razglašena neodvisna Republika Slovenija. Na osrednji državni proslavi se je zbral celoten državni vrh, tudi redki predstavniki tujih držav ter množica ljudi. Takrat smo prvič razvili novo slovensko zastavo, lipa kot simbol slovenstva pa je bila blagoslovljena. Poudariti je potrebno, da je dvig zastave tudi izjemno simbolen in čustven element naše samostojnosti in državnosti.

Trg republike je postavljen pred stavbo parlamenta ter tako tudi simbolno ponazarja razmerje med ljudstvom in oblastjo. Gre za osrednji trg slovenske prestolnice, zasnovan je kot mestno upravno središče s stolpnicami s pritličnimi prizidki, kulturnim domom, z veleblagovnico in javnimi spomeniki. Trg je bil zgrajen med letoma 1961 in 1986 in je kot celota avtorsko delo arhitekta Edvarda Ravnikarja. V register nepremične kulturne dediščine je bil pod številko 9756 vpisan   
9. 11. 1998.[[1]](#footnote-1) Trg ima za Republiko Slovenijo izjemen kulturni pomen in posebno vrednost kot izrazit dosežek človekove ustvarjalnosti ter pomemben del prostora in dediščine. Trg je kulturni spomenik z urbanističnimi, arhitekturnimi, umetnostnozgodovinskimi, zgodovinskimi, krajinsko arhitekturnimi in arheološkimi vrednotami. Trg je varovan tudi zaradi ohranjevanje izvirnega dela arhitekta Edvarda Ravnikarja. Zaradi omenjenega pomena je bil s posebnim odlokom razglašen za kulturni spomenik državnega pomena.

Tako je v območju trga varovana sestavina sledeča (drugi odstavek 2. člena Odloka):

* + urbanistična umestitev trga in javnih funkcij v mestnem jedru,
  + prvotna urbanistična, arhitekturna in krajinsko arhitekturna ureditev trga z nivojskimi ploščadmi, drevjem ob zahodni strani s pasažo z atriji in podzemno garažo
  + tlakovanje s pohorskim tonalitom (granodioritom), zasaditev v koritih, avtorsko oblikovana kovinska svetila in drogovi za zastave ter vključeni deli starih kovinskih ograj,
  + zunanjost stavb v celoti, njihove fasade s kamnitimi in bakrenimi oblogami,
  + javni spomeniki: Spomenik revolucije (1975, Drago Tršar), Spomenik Edvardu Kardelju (1981, Drago Tršar), Spomenik Ivanu Cankarju (1982, Slavko Tihec), Spomenik Vezana jedra (1973, Slavko Tihec),
  + prostor z drogom za slovensko zastavo ter prostor lipe ob njem,
  + prezentacija arheoloških ostalin.

S postavitvijo novega spomenika se nam ponuja priložnost, da združimo izraz različnih strok in posega v spomeniški kontekst mesta, ki bo v prvi vrsti omogočal jasno sporočilnost spomenika ter možnost odvijanja državnega protokola. Nov spomenik pa bo hkrati z ohranitvijo obstoječega konteksta ustvaril novo kvaliteto v prostoru. Zavod za varstvo kulturne dediščine Slovenije   
(v nadaljnjem besedilu: ZVKDS) namreč v strokovnem mnenju navaja, da so kljub varstvenemu režimu na Trgu republike novi posegi izjemoma dovoljeni s predhodnim soglasjem ZVKDS, kadar se funkcije dopolnjujejo ter dopolnjujejo tudi varovanje objektov in prostora. Iz tega po strokovnem mnenju ZVKD izhaja, da postavitev spomenika osamosvojitvi ni v nasprotju z varstvenim režimom. Postavitev spomenika ZVKD razume kot dopolnitev funkcije trga kot simbolnega prostora Slovencev. Prostor Trga republike bi s tem pridobil dodano vrednost prav v kontekstu slovenske osamosvojitve.

**Kot mikrolokacijo tako komisija, na podlagi strokovnega mnenja ZVKDS, predlaga prostor, kjer zdaj stoji drog za zastavo, in kjer je bila do premestitve zasajena lipa.**

Poseg na tem območju namreč zaradi trenutno pomanjkljive urejenosti pomeni varovanje objektov in prostora ob hkratnem dopolnjevanju same ureditve Trga republike.

Dvig zastave in čustveno doživljanje tega dejanja ima tolikšno simbolično vrednost v zavesti slovenskega naroda, da je izbira mikrolokacije spomenika, katerega del mora biti po predlogu komisije tudi slovenska zastava, naravna in v vseh pogledih najbolj utemeljena lokacija.

1. **Izvedba natečaja**

Za postavitev spomenika se izvede mednarodno odprt, anonimni, javni, interdisciplinarni natečaj. Natečaj bo razpisalo Ministrstvo za obrambo v sodelovanju z Zbornico za arhitekturo in prostor Slovenije. Ministrstvo za obrambo bo pripravilo natečajno nalogo, ki mora vsebovati predgovor, cilje natečaja, predmet natečaja, določitev natečajnega območja, ki mora podati tudi zgodovino območja, njegove značilnosti, lastništvo, izhodišča in usmeritve, podatke o prostorskih aktih, urbanistično zasnovo, ter vrednost investicije. Natečajna naloga bo posredovana v potrditev Vladi Republike Slovenije, ki bo ob tem imenovala tudi natečajno komisijo. Natečajna komisija bo na podlagi izvedenega natečaja nato izbrala najbolj primeren predlog.

1. <https://ised.gov.si/statika/Predpisi/p1801_1.pdf>, <http://pisrs.si/Pis.web/pregledPredpisa?id=ODLO1781> [↑](#footnote-ref-1)